REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/174-22

27. septembar 2022. godine

B e o g r a d

Z A P I S N I K

ČETVRTE SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO

ODRŽANE 25. NOVEMBRA 2022. GODINE

Sednica je počela u 10,00 časova.

Sednici je predsedavao prof. dr Marko Atlagić, predsednik Odbora.

Sednici su prisustvovali članovi Odbora: dr Živan Bajić, Žika Bujuklić, Dejana Vasić, Đorđe Kosanić, Mirka Lukić Šarkanović, dr Zoran Lutovac, Dragana Miljanić, Tatjana Medved, Ratko Nikolić, prof. dr Vladimir Obradović, prof. dr Đorđe Pavićević, Stojan Radenović i prof. dr Jahja Fehratović.

Sednici je prisustvovala Ana Miljanić, zamenica člana Odbora.

Sednici je prisustvovao Boško Obradović, narodni poslanik koji nije član Odbora.

Sednici su prisustvovali predstavnici Ministarstva prosvete: Branko Ružić, ministar, prof. dr Marijana Dukić Mijatović, državna sekretarka, Aleksandar Jović, pomoćnik ministra za međunarodnu saradnju i evropske integracije, dr Milan Pašić, pomoćnik ministra za osnovno i predškolsko obrazovanje i vaspitanje, Jasmina Đelić, načelnica Odeljenja za koordinaciju rada školskih uprava, doc. dr Snežana Vuković, šef Odseka za ljudska i manjinska prava u obrazovanju, Jelena Parezanović i Đorđe Đoković, posebni savetnici ministra.

Sednici su prisustvovali predstavnici Zavoda za unapređenje obrazovanja i vaspitanja Zlatko Grušanović, direktor i Ivan Savić, pomoćnik direktora.

Marko Atlagić, predsednik Odbora, je u uvodnoj reči pozdravio predstavnike Ministarstva prosvete i Zavoda za unapređivanje obrazovanja i vaspitanja, koji učestvuju u njenom radu, na poziv predsednika Odbora. Predsednik je izrazio nadu da će predstavnici Ministarstva nastaviti dobru dosadašnju praksu i da će i ubuduće redovno učestvovati u radu Odbora.

Na predlog predsednika Odbora je, jednoglasno (14 glasova - ZA), usvojen sledeći dnevni red:

D n e v n i r e d

1. Razmatranje Informacije o radu Ministarstva prosvete, nauke i tehnološkog razvoja za period jul – septembar 2022. godine (broj: 02-648/22-4, od 28. oktobra 2022. godine),

2. Razmatranje inicijative za obrazovanje Pododbora za sport, koju je podnela narodna poslanica Tatjana Medved (broj: 02-2302/22, od 01. novembra 2022. godine),

3. Razmatranje inicijative za obrazovanje Pododbora za nauku i visoko obrazovanje, koju je podneo narodni poslanik prof. dr Vladimir Obradović (broj: 02-2289/22, od 31. oktobra 2022. godine).

Pre prelaska na rad po utvrđenom dnevnom redu, Odbor je većinom glasova (13 glasova – ZA, 1 – nije glasao) usvojio Zapisnik sa treće sednice Odbora, koja je održana 4. oktobra 2022. godine.

Prva tačka dnevnog reda: **Razmatranje Informacije o radu Ministarstva prosvete, nauke i tehnološkog razvoja za period jul – septembar 2022. godine (broj: 02-648/22-4, od 28. oktobra 2022. godine).**

Uvodne napomene povodom ove tačke dnevnog reda izneo je Branko Ružić, ministar prosvete i iskoristio priliku da pohvali rad Odbora u prethodnom sazivu, kao i da ukaže na odličnu saradnju nadležnog Odbora i Ministarstva. Ministar je pozdravio inicijativu predsednika Odbora da predstavnici Zavoda za unapređenje obrazovanja i vaspitanja budu prisutni na sednicama Odbora i prisutne članove Odbora je podsetio da je obrazovano novo Ministarstvo nauke, inovacija i tehnološkog razvoja, koje treba da informiše Odbor o svom delokrugu rada za navedeni period od jula do septembra 2022. godine. Imajući u vidu da su svi članovi Odbora dobili u pisanoj formi iscrpan izveštaj, ministar Ružić je ukazao na najbitnije stvari u radu Ministarstva u navedenom periodu. Istakao je unapređen proces sprovođenja male mature, na kojem je sve proteklo u najboljem redu, bez propusta. Na završni ispit je izašlo 64.358 učenika a rezultati završnog ispita su objavljeni na portalu „Moja srednja škola“. Digitalizovane testove završnih ispita, kojih je bilo ukupno 185.681, pregledalo je ukupno 4128 nastavnika a obuku za pregledanje testova je prošlo 12.858 nastavnika, nakon čega je sproveden upis učenika za školsku 2022/23 godinu. Branko Ružić je naveo i da je, uz saglasnost Nacionalnog prosvetnog saveta, došlo do promene koncepta kombinovanog testa koji učenici osmog razreda polažu na završnom ispitu. Promena podrazumeva da se učenici opredeljuju za jedan test od ponuđenih pet predmeta, u skladu sa svojim interesovanjima, i o tome mogu odlučiti do kraja polugodišta. Za učenike sa smetnjama u razvoju i invaliditetom obezbeđeno je 2593 udžbeničkih jedinica, među kojima su se prvi put našli prilagođeni udžbenici u elektronskom formatu sa video sadržajima na srpskom znakovnom jeziku, za šta je opredeljeno 28.347 000 dinara. U ovom izveštajnom periodu predstavnici Ministarstva prosvete su održalii sastanak sa predstavnicima reprezentativnog sindikata u prosveti, na kojem su učestvovali i predstavnici Ministarstva finansija. Predstavnici Ministarstva finansija su na tom sastanku izvestili sve prisutne da je u planu sektorsko povećanje, koje će iznositi 12,5%. Takođe, ministar je istakao da je u planu i šesta faza zapošljavanja koja će otpočeti nakon prikupljanja svih podataka od školskih uprava i škola, što bi značilo još 2500 hiljade radnih mesta u prosveti, na neodređeno vreme, za one koji već godinama rade na određeno i ne ostvaruju svoja prava. Izdavačima za udžbenike iz biologije, koji imaju sporne lekcije, zatraženo je da ih izmene u skladu sa normativnim okvirima. U okviru projekta inkluzivnog predškolskog obrazovanja, koje se sprovodi u saradnji sa Svetskom bankom, otpočeli su radovi na izgradnji vrtića u Šidu, gde će biti obezbeđeno još 140 mesta za decu predškolskog uzrasta. Takođe, započeta je izgradnja novog vrtića u Tutinu, čime će se obezbediti povećanje kapaciteta za još 100 novih mesta. Iz istog projekta potpisani su ugovori sa predstavnicima gradova i predškolskih ustanova za opremanje još pet vrtića. U septembru mesecu potpisan je ugovor sa SPC o zakupu zemlje na Goliji, kako bi se izgradio obrazovni naučni centar. Početak radova je planiran za 2025. godinu, a moći će da primi oko 200 polaznika. U oblasti visokog obrazovanja, Univerziet u Beogradu je ostvario značajan napredak na Šangajskoj listi. Na predlog Ministarstva prosvete, odnosno „SKONUSA“, Vlada je usvojila zaključak kojim se predviđa da se studentima koji su upisani na osnovne studije do 10.9.2005. godine, produži rok za završetak, za šta će morati da se sačine izmene i dopune zakona o Visokom obrazovanju. Raspisan je javni međunarodni konkurs za uređenje kompleksa izgradnje novih i rekonstrukciju postojećih smeštajnih kapaciteta u kompleksu „Studentski grad“, na Novom Beogradu. U okviru projekta koji se realizuje uz podršku Razvojne banke Saveta Evrope, obezbeđeno je 48.500 000 evra za izgradnju novih i rekonstrukciju postojećih studentskih domova. U oblasti dualnog obrazovanja potpisan je sporazum o saradnji između Ministarstva prosvete i Agencije za civilno vazduhoplovstvo Slovenije i doneto je nekoliko rešenja o usvajanju standarda kvalifikacija. Ministar Ružić je izrazio žaljenje zbog svakog pojedinačnog slučaja nasilja u školama i naglasio da je već pokrenuta inicijativa da se formira radna grupa, koju će sačinjavati relevantni akteri, zajedno sa predstavnicima sindikata. Sastanak ove radne grupe je planiran za 29. novembar. Tokom 2019. godine, kako je naveo ministar, prijavljeno je 850 slučajeva nasilja, 2020. g. – 410 slučajeva, 2021-22.g. – prijavljno je 710 slučajeva, dok je od početka ove godine do ovog trenutka, prijavljeno 265 slučajeva nasilja trećeg nivoa.

U raspravi u okviru ove tačke dnevnog reda učestvovali su narodni poslanici – članovi odbora dr Zoran Lutovac, prof. dr Đorđe Pavićević, prof. dr Vladimir Obradović, prof. dr Marko Atlagić, Dragana Miljanić, prof. dr Mirka Lukić Šarkanović i Dejana Vasić, kao i narodni poslanik Boško Obradović, koji je prisustvovao sednici Odbora.

Zoran Lutovac je govorio o nasilju u školama i pitao da li će u radnu grupu biti uključen i neko iz Narodne skupštine. Napomenuo je da je bitno da se vrati dostojanstvo u škole i da treba delovati preventivno kako ne bi došlo do nasilja. Zoran Lutovac je naveo primer nastavnice iz Velike Plane, koja je bila izložena nasilju učenika i koja je dobila apsolutnu podršku kolegijuma, školskog Odobra i celokupne javnosti. Celokupni sistem nije dobro i kvalitetno uređen i na tome treba raditi. Istakao je da politička podobnost ne treba da se sprovodi u školama, kao i da nastavnik zbog svog političkog opredeljenja ne sme biti diskriminisan. Gospodin Lutovac je naveo i slučaj nasilja u Pećincima, koji po njegovom mišljenju nije rešen na zadovoljavajući način. Potrebno je nastavnicima vratiti status koji im i pripada, kako bi bili poštovani u društvu i na tome se mora raditi na svim nivoima, istakao je na kraju izlaganja Zoran Lutovac.

Profesor dr Đorđe Pavićević je skrenuo pažnju na izmene u udžbenicima biologije, za koje smatra da su se dogodile na neobičan način i postavio je pitanje na osnovu čega je predsednik Nacionalnog saveta izmenio izveštaj eksperata. Napomenuo je da eksplicitno ideološkim sadržajima nije mesto u udžbenicima, posebno ne onim za osnovno obrazovanje.

Prof. dr Vladimir Obradović se zahvalio ministru i njegovom timu što redovno dolazi na sednice Odbora i izveštava ovo telo o radu Ministarstva. Izrazio je zadovoljtvo što će Ministarstvo formirati telo koje će se baviti nasiljem u školama. Upozorio je da podaci koje je ministar Ružić naveo tokom svog izlaganja o broju slučajeva nasilja u školama nisu tačni, već da je broj znatno veći od onih koji su navedeni. Po mišljenju g-dina Obradovića dobar deo tih slučajeva se zataškava, i tako ne ulazi u izveštaje. Takođe, apelovao je na ministra i njegove saradnike da se založe kako bi se ovaj problem u najkraćem mogućem vremenu stavio u glavni fokus. Zamolio je Ministarstvo da posveti pažnju standardu i kvalitetu rada nastavnog osoblja, jer uslovi rada, plate i sredstva za rad nisu adekvatni. Poboljšanje celokupnog ambijenta u sferi prosvete bi podiglo ugled zaposlenih u obrazovanju i pomoglo bi da se smanji broj slučajeva kako vršnjačkog, tako i digitalnog nasilja. Posebno je napomenuo da zakonski okvir koji rešava zapošljavanje otvara školama prostor za sistemsko, partijsko zapošljavanje. Postojeća regulativa ne uređuje precizno pitanje stalnog radnog odnosa zaposlenih u prosveti. Po mišljenju g-dina Obradovića škola treba prvo da bude vaspitna a onda i obrazovna ustanova i potrebno je da svi zajedno uložimo napore da se situacija po ovom pitanju popravi. Profesor Obradović je na kraju svog izlaganja zamolio predednika Odbora da Odbor posveti posebnu pažnju vršnjačkom nasilju u školama i da Odbor u dogledno vreme organizuje Javno slušanja na tu temu.

Prof. dr Marko Atlagić je naveo da je veoma loše stanje u pogledu vaspitne funkcije škole, kao i da se ti problemi moraju sistemski rešiti a da Odbor mora biti inicijator u želji da se stvari promene i u zakonskoj regulativi i u praksi. Potrebno je da se definiše celokupan projekat uz angažovanje Zavoda za unapređenje obrazovanja i vaspitanja i Ministarstava prosvete. Predsednik Odbora je pozdravio inicijative za održavanje javnih slušanja.

Boško Obradović je pozdravio prisustvo brojne delegacije Ministastava prosvete i inicijativu predsednika Odbora da i ubuduće na sednicama Odbora, po pozivu, budu prisutni i predstavnici Zavoda za unapređenje vaspitanja i obrazovanja. Složio se sa izlaganjem predsednika Odbora, kada je reč o tome, da je zanemaren značaj vaspitanja u školama i pružio podršku za sve dosadašnje i buduće pokušaje da se afirmiše značaj vaspitanja. Boško Obradović je izneo svoje mišljenje, da nasilje ne postoji samo u školama, već da je nasilje problem celokupnog društva. Istakao je da rešenje problema leži u prevenciji, a ne u saniranju posledica i da mediji imaju katastrofalan uticaj na naše društvo i na naše nove naraštaje, po ovom pitanju. Vlada Srbije, a ne samo Ministarstvo prosvete, bi trebala da formira radnu grupu koja bi se bavila prevencijom nasilja u društva. Po mišljenju Boška Obradovića, prosvetni radnik je degradiran materijalno a samim tim i njegov položaj i uloga u društvu. Pitanje statusa veronauke u školama, kao i pitanje zakupa stanova u svim univerzitetskim centrima u Srbiji su veoma aktuelna i zahtevaju što hitnija rešenja. Gospodin Obradović je uputio molbu predsedniku Marku Atlagiću da Odbor organizuje javna slušanja na četiri teme koje smatra važnim. Prva tema bi se odnosila na vaspitanje, druga na presek stanja bolonjske reforme visokog obrazovanja, treća na nasilje a četvrta na temu spornih sadržaja u udžbenicima.

Dragana Miljanić je istakla problem vezan za stručni nastavni kadar i naglasila da se na fakultetima širom Srbije upisuje nedovoljan broj studenata za zvanja koja treba da rade u obrazovanju. Navela je primer da u Novom Sadu nijedan student nije upisao hemiju.

Prof. dr Mirka Lukić Šarkanović je konstatovala da su institucije urušene i da treba da postoji sistem kazni i nagrada. Smatra da je potrebno unaprediti obrazovanje, odnosno, vaspitanje, i da treba učiniti sve da prosvetni radnik postane autoritet u društvu, kao što je nekad bio.

Dejana Vasić se složila sa predsednikom Markom Atlagićem kada je govorio da je suština u vaspitanju i istakla značaj psihologa i pedagoga u školi kao i da je njihov nedostatak veliki problem. Apelovala je na povećanje stručnih saradnika u školama jer je veliki broj đaka i puno problema koje samo stručne osobe i službe mogu adekvatno da reše.

Ministar Branko Ružić je, nakon izlaganja narodnih poslanika, odgovorio na postavljena pitanja. Ministar je naveo da će u Radnoj grupi ministarstva biti uključeni relevantni članovi i da će Odboru biti dostavljeni svi izveštaji Radne grupe. Kada je reč o nemilom događaju u Velikoj Plani, nije ispoštovana procedura prilikom raspisivanja konkursa za direktora. U slučaju u Pećincima, izvršen je postupak inspekcijskog nadzora, pokrajinska inspekcija je izvršila nadzor, što je druga instanca, i čeka se njen izveštaj. Sledeća instanca je republička inspekcija, ukoliko pokrajinska ne uradi ono što zakon predviđa. Ministar se složio sa iznetim stavovima da treba sistemski raditi na ovom problemu i naglasio da je dragocena podrška Narodne skupštine, kao i nadležnog Odbora.

Profesor dr Marijana Dukić Mijatović, državna sekretarka, na početku svog izlaganja je napomenula da Ministarstvo prosvete u dužem vremesnkom periodu preventivno radi i sprovodi obuke koje su sastavni deo redovnih aktivnosti ministarstva. Ministarstvo ima nameru da ozbiljno razmotri probleme nasilja u školama i da uključi sve značajne fakotre, te je iz tog razloga obrazovalo Radnu grupu čiji će sastanak biti 29. novembra, a u njoj će biti zastupljeni eminentni stručnjaci, psiholozi, predstavnici sindikata i svi drugi relevantni ljudi.

Aleksandar Jović, pomoćnik ministra za međunarodnu saradnju i evropske integracije, se zahvalio na konstruktivnoj diskusiji, i rekao da već postoji nacionalna platfroma koja se zove “Čuvam te”, koja je sastavljena i imenovana od strane vlade, u kojoj učestvuju predstavnici svih ministarstava i drugih tela koji su od značaja za ovu temu. Članovi ove radne grupe su pored predstavnika Ministarstva prosvete i predstavnici drugih ministarstava. O odnosu prema verskoj nastavi, najbolje govore postojeći podaci, jer po procentualnom broju, veći broj dece se opredeljuje za versku nastavu a postoji i stalni trend rasta. Gospodin Jović je izrazio spremnost na saradnju predstavnika Ministarstva kada su u pitanju delegirane teme javnih slušanja, kao i na druge teme koje su Odboru od značaja.

Zlatko Grušanović, direktor Zavoda za unapređivanje obrazovanja i vaspitanja, je istakao da obrazovanje i vaspitanje ide uporedo i istakao je važnost obuke nastavnika. Zavod za unapređivanje obrazovanja i vaspitanja ima tri centra, Centar za ravoj programa i udžbenika, Centar za prosvetni razvoj i Centar za stručno obrazovanje. Istakao je da je Zavod jedna transparentna institucija koja čini sve napore dođe do najboljeg i najkvalitetnijeg programa. Što se tiče pitanja bilologije, ekspertska grupa sociologa i psihologa se bavila tim pitanjem. Zlatko Grušanović je naznačio da Zavod dostavlja mišljenja nadležnim organima i dekanima fakulteta i da se suočava sa nizom problema u obavljanju osnovne delatnosti. Kao probleme naveo je nedostatak i demotivisanost eksperata koje Zavod angažuje, niske plate i napomenuo da slične probleme ima i Zavod za vrednovanje obrazovanja i vaspitanja. Podsetio je na probleme koji se tiču deficita nastavnika, nedovoljne kompetencije jednog broja nastavnika i ukazao da postoje slični primeri i u drugim značajno razvijenim zemljama, kao i da postoji nizak stepen interesovanja za obavljanje nastavničke profesije (primer Estonija). Direktor se na samom kraju svog izlaganja zahvalio na pozivu i istakao želju i spremnost za nastavak saradnje i učestvovanje na sednicama Odbora po svim pitanjima koja su u nadležnosti Zavoda.

Nakon rasprave, Odbor je većinom glasova (11 - ZA, 2 – UZDRŽANA, 1 – NIJE GLASAO), odlučio da prihvati Informaciju o radu Ministarstva prosvete, nauke i tehnološkog razvoja za period jul – septembar 2022. godine (broj: 02-648/22-4, od 28. oktobra 2022. godine).

Nakon glasanja, predsednik Odbora je obavestio prisutne, da će u skladu sa članom 229. Poslovnika Narodne skupštine, Odbor podneti izveštaj o razmatranju i prihvatanju obe informacije o radu Ministarstva prosvete, nauke i tehnološkog razvoja, za navedene periode.

Druga tačka dnevnog reda: **Razmatranje inicijative za obrazovanje Pododbora za sport, koju je podnela narodna poslanica Tatjana Medved (broj: 02-2302/22, od 01. novembra 2022. godine)**

Uvodne napomene povodom ove tačke dnevnog reda je izneo prof. dr Marko Atlagić, predsednik Odbora i konstatovao da je svim članovim dostavljen predlog Tatjane Medved, člana Odbora, da se obrazuje Pododbor za sport. Predsednik Odbora je informisao Odbor da je predlog Tatjane Medved u skladu sa članom 44. stav 6. Poslovnika Narodne skupštine. Takođe, podsetio je prisutne da su svi članovi ili zamenici članova Odbora, od službe Odbora dobili mejl u kojem su obavešteni da se do 24. novembra prijave, ukoliko su zainteresovani, da budu članovi Pododbora za sport, ukoliko Odbor prihvati inicijativu za obrazovanje Pododbora za sport. Marko Atlagić je izneo mišljenje da su inicijative za formiranje pododbora dobrodošle, kao i da pododbori treba da imaju jasno definisane zadatke i da budu funkcionalna radna tela sa manjim brojem članova, koji su kompetentni za obavljanje poslova u pododboru. U tom smislu predložio je da pododbori imaju 7 članova, tj. predsednika i šest članova. Sastav podbora treba da odražava političku strukturu Narodne skupštine u plenumu i strukturu obrazovanih radnih tela Narodne skupštine. Predsednik je obavestio prisutne da su se u predviđenom roku sledeći članovi Odbora prijavili da budu članovi Pododbora za sport: Tatjana Medved, Dejana Vasić, Ratko Nikolić, Nataša Ivanović, Ana Miljanić, Živan Bajić, Gorica Gajić, Sanja Marić i Danijela Grujić. Takođe, u skladu sa dosadašnjom praksom, kada su u pitanju pododbori u Narodnoj skupštini, upoznao je sve sa činjenicom da ovaj pododbor, ukoliko se obrazuje, neće održavati sednice van sedišta Narodne skupštine i neće imati pravo na naknadu troškova za održavanje sednica.

Tatjana Medved, predlagač ove inicijative, je naglasila da je Pododbor za sport veoma bitan, kao i da se deca formiraju kroz sport. Istakla je da želi da pomogne ovom timu kao sportista u funkciji politike. Zatražila je podršku u formiranju ovog pododbora, motivisana željom da se naša deca izvedu na pravi put. Zadatak Pododbora će biti da razmatra i prati izvršavanje zakona i drugih akata u oblasti sporta i fizičke kulture; razmatraće plan rada i izveštaje nadležnog ministarstva i drugih državnih organa, organizacija i tela; razmatraće inicijative, peticije, predstavke i predloge iz svog delokruga; pratiće donošenje i realizaciju Nacionalne strategije razvoja sporta, kojom se utvrđuje stanje u oblasti sporta koje postoji u trenutku donošenja Strategije, osnovne principe na kojima se temelji razvoj sporta u Republici Srbiji, kratkoročne, periodične i dugoročne sportsko-razvojne ciljeve i nosioce realizacije tih ciljeva, sadržinu, obim i procenjenu vrednost aktivnosti na realizovanju postavljenih sportsko-razvojnih ciljeva; pratiće školski i univerzitetski sport i fizičko vaspitanje dece svih uzrasta; pratiće rad Nacionalnog saveta za sprečavanje negativnih pojava u sportu i Saveta za sport. Navedena pitanja Podobor će razmatrati sa aspekta sporta i fizičke kulture. Podobor će obavljati i druge poslove za potrebe Odbora, u skladu sa Poslovnikom Narodne skupštine. Pododbor će sarađivati sa resornim ministarstvom, drugim državnim organima i nevladinim organizacijama, u skladu sa svojim zadacima. Pododbor neće održavati sednice van sedišta Narodne skupštine i neće imati pravo na naknadu troškova za održavanje sednica. O svom radu Pododbor će obaveštavati Odbor i jednom godišnje će podnositi pisani izveštaj.

U diskusiji povodom ove tačke dnevnog reda učestvovali su dr Zoran Lutovac, Živan Bajić i Boško Obradović.

Doktor Zoran Lutovac je izneo sugestiju da bi naziv pododbora mogao da bude „Pododbor za fizičko vaspitanje i sport“, jer smatra da je fizička kultura ono što motiviše decu da se bave sportom.

Tatjana Medved je naglasila da je fizičko vaspitanje deo osnovnog obrazovanja, i ne može da bude deo sporta.

Svi učesnici diskusije su podržali predlog i dali podršku za obrazovanje ovog pododbora i istakli ogromnu važnost školskog sporta.

Nakon završene diskusije, prof. dr Marko Atlagić, predsednik Odbora, je stavio na glasanje predlog za obrazovanje Pododbora za sport, koji će raditi u sastavu: Tatjana Medved, predsednik, Dejana Vasić, Ratko Nikolić, Ana Miljanić, Gorica Gajić, Sanja Marić i Danijela Grujić ,članovi.

Odbor je, većinom glasova (13 glasova – ZA, 1 - UZDRŽAN), usvojio ovaj predlog i **doneo ODLUKU** o obrazovanju Pododbora za sport.

Treća tačka dnevnog reda: **Razmatranje inicijative za obrazovanje Pododbora za nauku i visoko obrazovanje, koju je podneo narodni poslanik prof. dr Vladimir Obradović (broj: 02-2289/22, od 31. oktobra 2022. godine)**

Uvodne napomene povodom ove tačke dnevnog reda je izneo prof. dr Marko Atlagić, predsednik Odbora i naglasio da je svim članovima Odbora dostavljen predlog prof. dr Vladimira Obradovića, člana Odbora, za obrazovanje Pododbora za nauku i visoko obrazovanje, koji je takođe u skladu sa članom 44. stav 6., Poslovnika Narodne skupštine. Kao i kod prve tačke dnevnog reda, članovi ili zamenici članova Odbora su do 24. novembra imali mogućnost da se prijave za članstvo u Pododboru za nauku i visoko obrazovanje. Sastav Podbora treba da odražava političku strukturu Narodne skupštine u plenumu i strukturu obrazovanih radnih tela Narodne skupštine. U predviđenom roku sledeći članovi Odbora su se prijavili da budu članovi Pododbora za nauku i visoko obrazovanje: Žika Bujuklić, Dejana Vasić, Stojan Radenović, Ljubinko Đurković, Vladimir Obradović, Jahja Fehratović, Zoran Lutovac, Branimir Jovančićević i Đorđe Pavićević. Takođe, Pododbor, ukoliko Odbor donese odluku o njegovom obrazovanju, neće održavati sednice van sedišta narodne skupštine i neće imati pravo na naknadu troškova za održavanje sednica. Marko Atlagić je predložio da predsednik Pododbora bude prof. dr Jahja Fehratović.

Prof. dr Vladimir Obradović je naglasio da je novim Zakonom o ministarstvima odvojena nauka i visoko obrazovanje, ali da postoje specifične stvari gde se nauka i visoko obrazovanje spajaju, kao to da su svi zaposleni u visokoškolskim ustanovama nastavno-naučni radnici. Samim tim, posao im je podeljen na nastavu i na nauku, a imamo i posebno Ministarstvo prosvete i posebno Ministarstvu nauke. Ideja obrazovanja ovog pododbora je da se na jednom mestu susretnu te dve grane. Zadatak Pododbora će biti razmatranje pitanja iz delokruga Odbora iz oblasti nauke i visokog obrazovanja, a posebno će razmatrati: predlog zakona i drugog opšteg akta i druga pitanja iz ove oblasti; analizirati adekvatnost postojećeg zakonskog okvira u svetlu razvoja nauke i visokog obrazovanja. Navedena pitanja Podobor će razmatrati sa aspekta nauke i visokog obrazovanja. Podobor će obavljati i druge poslove za potrebe Odbora, u skladu sa Poslovnikom Narodne skupštine. Pododbor će sarađivati sa resornim ministarstvom, drugim državnim organima i nevladinim organizacijama, u skladu sa svojim zadatkom. Pododbor neće održavati sednice van sedišta Narodne skupštine i neće imati pravo na naknadu troškova za održavanje sednica. O svom radu Pododbor će obaveštavati Odbor i jednom godišnje podnositi pisani izveštaj.

Prof. dr Vladimir Obradović je ukazao na činjenicu da je predlog za formiranje ovog pododbora došao iz opozicionih redova i da bi iz tog razloga, a imajući u vidu da je predsednik Pododbora za sport iz vladajuće koalicije, predsednik trebao da bude iz redova opozicije. S obzirom da je odbor kontroliše rad pododbora ova vrsta uvažavanja od strane predsednika bi bila u duhu parlamentarizma, naglasio je prof. dr Vladimir Obradović.

Predsednik Marko Atlagić je istakao da je iz reda predstavnika opozicionih stranaka za članstvo u ovom pododboru prijavljeno 5 članova Odbora koji pripadaju poslaničkim grupama opozicije i predložio da se prijavljeni kandidati dogovore za izbor 3 člana Pododbora. Predstavnici opozicionih poslaničkih grupa su se usaglasili o potencijalnim članovima Pododbora.

Zoran Lutovac je izneo mišljenje da bi predsednik Pododbora trebao da bude predlagač, odnosno inicijator osnivanja pododbora prof. dr Vladimir Obradović, bez obzira na stranačku pripadnost.

Đorđe Pavićević je napomenuo da je neobična situacija da poslanik Jahja Fehratović bude predsednik na osnovu inicijative drugog poslanika i da je praksa u gotovo svim institucijaama, da onaj ko predloži obrazovanje pododbora bude i predsednik istog.

Prof. dr Vladimir Obradović je predložio da se glasa odvojeno, prvo da se glasa o formiranju Pododbora za nauku i visoko obrazovanje a zatima za predsednika i članove Pododbora.

Predsednik Marko Atlagić je stavio na glasanje predlog prof. dr Vladimira Obradovića, i nakon glasanja ovaj predlog nije prihvaćen (4 glasa – ZA, 9 – NIJE GLASALO).

Nakon završene diskusije, prof. dr Marko Atlagić, predsednik Odbora, stavio je na glasanje predlog za obrazovanje Pododbora za nauku i visoko obrazovanje, koji će raditi u sastavu: Jahja Fehratović, predsednik, Žika Bujuklić, Stojan Radenović, Dejana Vasić, Zoran Lutovac, Vladimir Obradović i Đorđe Pavićević ,članovi Pododbora.

Odbor je, većinom glasova (9 glasova – ZA, 3 – UZDRŽANA, 1 – NIJE GLASAO), usvojio ovaj predlog i **doneo ODLUKU** o obrazovanju Pododbora za nauku i visoko obrazovanje.

Sastavni deo ovog zapisnika je tonski snimak Četvrte sednice Odbora za obrazovanje, nauku, tehnološki razvoj i informatičko društvo.

Sednica je završena u 13,20 časova.

SEKRETAR PREDSEDNIK

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Dragan Luković prof. dr Marko Atlagić